**Данъчно облекчение по СИДДО при наличие на подлежащи на принудително изпълнение публични задължения в България**

 **Казус:**

При подаването на годишна данъчна декларация по чл. 50 от ЗДДФЛ за 2017 г. физическо лице има неплатени подлежащи на принудително изпълнение публични задължения в България. При изготвянето на декларацията, в нея е ползвано само данъчно облекчение по СИДДО с Германия по метода „освобождаване с прогресия“. Системата на НАП генерира следното съобщение:

 *„Поради наличието на подлежащи на принудително изпълнение публични задължения във Вашата данъчно-осигурителна сметка към датата на подаване от Вас на декларацията по чл. 50 от ЗДДФЛ за 2017 г., Вие няма да може да се възползвате от правото си за ползването на декларираното от Вас данъчно облекчение.“*

 С покана по чл. 103 от ДОПК, НАП дава указание на лицето да заплати дължимото от него публично задължение и да подаде коригираща декларация по чл. 50 от ЗДДФЛ в срок до 30.09.2018 г.

**Коментар:**

Единственото ползвано от лицето данъчно облекчение в годишната данъчна декларация по чл. 50 от ЗДДФЛ за 2017 г. е за облекчение при прилагане на СИДДО с Германия. Не са ползвани облекчения по ЗДДФЛ, за които важи разпоредбата на чл. 23, ал. 2 от ЗДДФЛ данъчно задълженото лице да няма подлежащи на принудително изпълнение публични задължения към датата на подаване на декларацията.

В случая прилагането на метода за избягване на двойното данъчно облагане съгласно приложение № 9 от годишната данъчна декларация, което се пренася в приложение № 10 на декларацията – ползване на данъчни облекчения, се основава на спогодбата с Федерална република Германия за избягване на двойното данъчно облагане, по която Република България е страна, като на основание чл. 75 от ЗДДФЛ тя е с предимство пред разпоредбите на ЗДДФЛ.

В този смисъл считаме, че ползването на облекчението по СИДДО с Германия в годишната данъчна декларация по чл. 50 от ЗДДФЛ за 2017 г. не се влияе от наличието на подлежащи на принудително изпълнение публични задължения в Република България. Становище в тази посока беше вече изразено и от данъчни експерти и консултанти.

Очакваме официалното становище на НАП.